text: Natten bød på oversvømmelser og væltede træer
  23 maj 2014 kl. 04.59
  Nattens og morgenens uvejr har betydet, at der ligger masser af vand på vejene.
  Især i de øst og sydøstlige områder her i regionen, har nattens vejr gået udover veje og træer. Det fortæller regionens to politikredse til TV SYD her til morgen.
  Både Sydøstjyllands og Syd- og Sønderjyllands Politi melder således om væltede træer og buske og masser af vand på vejene. Fra Tørring ned over Jelling, til Vejle og Kolding. I Haderslev er flere veje oversvømmet, og også nedover Rødekro og Sønderborg har der været oversvømmede veje. I Vojens er en enkelt kælder indtil videre meldt oversvømmet. Sidste meldinger omkring uvejret er fra Broager, hvor bl.a. buske flød på kørebanen.
  